Folketing
2012-05-24

Altså, nu er jeg ikke så meget sammen med ordføreren, at han kan vide noget om, hvad jeg har læst og ikke har læst. Det er ikke helt sikkert, at vi læser de ting ens. Jeg har jo den opfattelse, at når vi har lavet en dispensationsmulighed herindefra, betyder det, at hvis man kan skaffe sig energi på bedre vis og i øvrigt grøn vis, jamen så skal man da være velkommen; så er man jo ikke underlagt den her pligt. Hvis man med en alternativ energiform kan opvarme sit hus og over halvdelen af ens varmeforsyning kommer fra vedvarende energi – be my guest. Sådan er lovgivningen indrettet, og derfor er det jo også forkert, når ordføreren står og siger, at det ikke er muligt for folk at gøre noget andet. Folk kan sagtens gøre noget andet, og hvis der i øvrigt gør sig urimelige forhold gældende, jamen så har man muligheden for at søge om at blive undtaget fra den her forpligtelse. Det er jo ikke sådan, at vi bare kan stille det frit, for det bare at stille det fuldstændig frit ville jo betyde, at der var en masse mennesker, der var tvunget til at have den høje sats, og så kunne vi tale om tvang. Her taler vi altså om, at vi tvinger folk til at have den lave sats, og så giver vi dispensationsmuligheder for dem, der kommer i klemme. Det synes jeg faktisk er at tage hensyn til både kollektivet og individet.